**Sjargei Leanidavitš Tsihhanovski** (valgevene keeles Сяргей Леанідавіч Ціханоўскі; vene keeles Сергей Тихановский *Sergei Tihhanovski*; sündinud 18. augustil 1978 Gorkis Gomeli oblastis) on Valgevene dissidentlik poliitik, 2020. aastast poliitvang.

Elukäik ja tegevus
------------------

Tsihhanovski vanemad kohtusid ja abiellusid Gorkis, kus sündis ka nende poeg Sjargei. Juba enne Tsihhanovski lasteaeda minekut lahutasid vanemad abielu ja poeg kolis koos ema Julia Tsihhanovskajaga Gomelisse. Ta õppis keskkoolis matemaatika-füüsika eriklassis ja lõpetas Francysk Skaryna nimelise Gomeli Riikliku Ülikooli filoloogiateaduskonna. Õpingute lõpetamise järel pidas ta 1990. aastatel ööklubisid Gomelis ja Mazõris. 2004–2005 töötas Tsihhanovski mobiilsideettevõttes Mobinõje TeleSistemõ (MTS) turunduse osakonnas, kuid mõistis pärast aastat, et see töö ei sobi talle. Pärast seda tegutses Tsihhanovski peamiselt Venemaal ja Ukrainas reklaamitööstuses ja valmistas muusikavideoid.

Tsihhanovski kohtus Svjatlana Tsihhanovskajaga enda hallatavas Mazõri ööklubis Klubi 55. 2004. aastal nad abiellusid ja Tsihhanovskaja kolis Gomelisse abikaasa juurde. 2010. aastal sündis poeg Kornei ja viis aastat hiljem tütar Agnja. 2013. aastal kolis perekond Gomelist Minskisse, kus pere elas kuni 2020. aasta augustini.

### Poliitiline karjäär

2019. aastal käivitas Tsihhanovski Youtube'is venekeelse uudisteblogi Strana Dlja Žizni ('riik kogu eluks'), kus kritiseeris Valgevene võimude tegevust. 2020. aasta kevadel sõitis ta rohkem kui kuu aega Valgevenes ringi autoga, millel kiri "Tõelised uudised", tehes blogi jaoks intervjuusid. Mõnda tema intervjuud on Youtube'ist vaadatud üle miljoni korra. 

6. mail 2020 arreteeris Valgevene miilits Tsihhanovski Magiljovi linna lähedal ja ta paigutati Gomeli linna eeluurimisisolaatorisse. Talle mõisteti 45 päeva aresti (15 päeva meeleavaldusel osalemise eest 19. detsembril 2019 Minskis Vene-Valgevene ühisriigi loomise vastu; 30 päeva Youtube'i lugude tegemise eest). 7. mail teatas Tsihhanovski blogisse ülesseatud videos kavatsusest kandideerida Valgevene presidendivalimistel. Valgevene keskvalimiskomisjon keeldus 15. mail (viimane päev presidendikandidaadi esitamiseks) tema kandidaatuuri kinnitamast, kuna taotlusel polnud tema allkirja (avalduse esitas tema abikaasa Svjatlana Tsihhanovskaja, kellel oli selleks samal aastal notariaalselt kinnitatud volikiri). Kuna avaldust ei kinnitatud, otsustas Tsihhanovskaja esitada enda kandidatuuri, mis kinnitati.

20. mail 2020 vabanes Tsihhanovski vahi alt ja alustas presidendikampaaniat oma abikaasa toetuseks. Ta võttis kasutusele loosungi "Lõpeta, prussakas!", mida tema pooldajad meeleavaldustel skandeerima hakkasid. Loosung viitas nõukogude luuletaja Kornei Tšukovski muinasjutule "Prussakas" sellest, kuidas "vuntsitud prussakas" hirmutas kõiki loomi ja sai nende valitsejaks, millest võis välja lugeda viidet Valgevene juhtkonnale. Tema kampaaniasümboliks kujunesid sussid, mis olevat traditsiooniline kahjuritõrjevahend.

Tsihhanovski arreteeriti uuesti 29. mail 2020 Grodnas, kui ta kogus allkirju Svjatlana Tsihhanovskaja toetuseks. Valgevene võimud süüdistasid teda "avaliku korra raske rikkumise ettevalmistamises" ja miilitsa ründamises. Ta mõisteti 2021. aasta detsembris 18 aastaks vangi, peamiseks süüdistuseks oli massimeeleavalduste korraldamine.

Viited
------

1. ↑  "София Тихановская: «У меня мечта одна – увидеть сына, увидеть внуков»". *Strana dlya zhizni*. Vaadatud 03.11.2022.
2. ↑  Алесь Пілецкі; Уладзь Грыдзін (26.05.2020). "«Я не чакаў, што людзі павераць». Сяргей Ціханоўскі пра жонку, апазыцыю і пляны на 9 жніўня". *RFERL*.`{{netiviide}}`: CS1 hooldus: mitu nime: autorite loend (link)
3. ↑  Александр Томкович (31.07.2020). ""Потому что она, как мы все! Она - наша!"". *Белорусский партизан*. Originaali arhiivikoopia seisuga 26.01.2021. Vaadatud 3.11.2022.
4. ↑  Кацярына Андрэева (09.06.2020). "«Пусть буду „картонным" изображением на пикете, люди все равно идут за ним». Светлана Тихановская рассказала о себе, муже и своей позиции". *Белорусский партизан*. Originaali arhiivikoopia seisuga 17.01.2021. Vaadatud 3.11.2022.
5. ↑  Kadri Veermäe (11.08.2020). "Leetu põgenenud Tsihhanovskaja motiivi kohta liigub ringi mitu versiooni". *EPL*.
6. ↑  "Беларусь: Блогер Тихановский получил еще 45 суток ареста". *DW*. 19.05.2020.
7. ↑  "Сергей Тихановский намерен стать кандидатом в президенты Беларуси". *Youtube*. 07.05.2020.
8. ↑  Елена Толкачева (15.05.2020). "ЦИК отказал блогеру Тихановскому в регистрации инициативной группы. Лукашенко зарегистрировали". *tut.by*. Originaali arhiivikoopia seisuga 6.06.2020. Vaadatud 22.11.2020.
9. ↑  "Жонка блогера Ціханоўскага Сьвятлана: пайсьці ў прэзыдэнты «марыла ўсё жыцьцё»". *RFERL*. 20.05.2020.
10. ↑  "«Понятно, зачем это сделано». Что говорит блогер Тихановский о своем неожиданном освобождении". *tut.by*. 20.05.2020. Originaali arhiivikoopia seisuga 10.06.2020. Vaadatud 22.11.2020.
11. ↑  "На пикет Тихановского очередь растянулась на километр. Разбираемся, почему они кричали «Стоп таракан» и что значат принесенные тапки". *Telegraf*. 25.05.2020. Originaali arhiivikoopia seisuga 3.06.2020. Vaadatud 22.11.2020.
12. ↑  "Belarus: Growing crackdown on human rights ahead of presidential election". *Amnesty International*. 29.06.2020.
13. ↑  Aare Kartau (14.12.2021). "Populaarne Valgevene opositsioonitegelane saadeti protestide korraldamise eest 18 aastaks trellide taha". *Õhtuleht*.